**ZÁPIS č. 11**

**Z RIADNEHO ZASADNUTIA SPRÁVNEJ RADY TASR**

**19. novembra 2018 so začiatkom o 14.00 h**

**Prítomní členovia Správnej rady:** Vladimír Masár, Richard Kvasňovský, Ján Sand

**Ospravedlnení:** Boris Chovanec, Peter Alakša

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Vladimír Masár. Konštatoval, že rada je uznášaniaschopná, navrhol program zasadnutia a dal o ňom hlasovať.

**Program:**

**1. Typlan : Redakčný systém TASR – stav a perspektívy**

**2. Hodnotenie plnenia rozpočtu TASR a informácie z účtovníctva k 30.9.2018**

**3. Rôzne**

**UZNESENIE č. 28/2018:**

Členovia SR TASR schválili program zasadnutia:

ZA: 3 PROTI: 0 ZDRŽAL SA: 0

**Uznesenie bolo prijaté.**

**----------------------------------------------------------------------------------------------------------------------------------------------------**

**1. Typlan : Redakčný systém TASR – stav a perspektívy**

GR TASR V. Puchala v nadväznosti na októbrové zasadnutie Správnej rady, ktorá ho vyzvala, aby na najbližšie rokovanie rady predložil popis stavu a návrh na riešenie problému redakčného systému TASR, vypracoval analýzu:

TASR využíva v súčasnosti redakčný systém Typlan. **Redakčný systém TYPLAN, je základným výrobným prostriedkom**, v ktorom vzniká celé spravodajstvo agentúry, nalievajú sa do neho správy desiatok zahraničných agentúr, tvoria sa bulletiny a zabezpečuje distribúciu produktov ku klientom. V redakčnom systéme TASR vytvára svoj hlavný produkt : službu verejnosti v oblasti textového spravodajstva i špeciálne úlohy vo verejnom záujme. **Systém TYPLAN, ktorý agentúra používa, je historický exponát, vyvinutý v roku 1994.** Softvér, ktorý má takmer štvrťstoročie, je v ostrej prevádzke naozaj ojedinelý jav. Hlavným problémom nie je vek samotný, ale technologické limity, ktoré z toho vyplývajú a stále viac bránia riadne prevádzke.

**Klient Typlan využíva Word 6 – 16bitový Word,** ktorý má veľmi vážne problémy s kompatibilitou s novými operačnými systémami. **Degradácia nových jednotiek, aby boli kompatibilné**, je v dnešnej dobe neudržateľný proces. Textový editor je nespoľahlivý, mrzne a padá, pri výpadku neuchováva text.

**Typlan je orientovaný výlučne na text a nepodporuje multimédiá.** Tento jeho zásadný nedostatok bol sčasti eliminovaný nasadením MultiWorks-u v roku 2001 (produkt fy Typlan). MultiWorks – databáza beží iba na systéme Windows server 2000. Je to systém na audio servis a jeho distribúciu. Problémom je aj to, že k správe je možné pripnúť len jednu prílohu.

TASR okrem toho využíva **rôzne ďalšie moduly a subsystémy**, ktoré umožňujú tvorbu a distribúciu multimediálnych produktov (fotoWare pre fotoservis, Video Press Systém pre video, Lotusw Notes pre web, systém Malina pre webové aplikácie, Autonomy ako klientske rozhranie apod.).

Udržiavanie prepojenia a spolupráce týchto systémov, z ktorých väčšina je technologicky zastaraná, je mimoriadne náročné a dosahuje svoje hraničné limity.

Hardwér systému Typlan je 15 rokov starý (Alpha) s čiastočným upgradom a v súčasnosti už k nemu neexistujú komponenty.

**Nový redakčný systém – rámcový popis :**

**Rýchlosť tvorby a spracovania správ, spoľahlivosť a operatívna distribúcia,** to sú základné požiadavky agentúry pre tvorbu svojich produktov, teda i požiadavky na redakčný systém.

Nový redakčný systém je potrebné **vybudovať softwérovo i hardwérovo**. Je potrebné vytvoriť robustný moderný multimediálny systém, ktorý umožní efektívne a užívateľsky komfortné **riešenie online produktov (textu, fota, audia, videa, grafov, živých prenosov) či offline produktov (bulletiny).**  Potrebné je rešpektovať systém tvorby, prekladu, editácie, metadátového popisu, hierarchie schvaľovania a vydávania, ukladania a distribúcie.

Dôležité je **prepojenie jednotlivých subsystémov a toku multimediálnych informácií** od ich vzniku (téma) cez výbavu metadátami, kľúčovanie... až po distribúciu nielen ku klientom podľa ich diferencovaných požiadaviek v rôznych formátoch a protokoloch.

Potrebné je webové rozhranie pre **predaj online informácií** (primárne foto a video, ale i text) vo forme eshopu pre klientov i verejnosť.

Súčasťou toku informácií musia byť aj **weby a mobilné aplikácie s redakčným rozhraním pre koncových užívateľov.**

Kľúčová je aj **funkcia úložiska** s komfortným vyhľadávaním pre **archívny materiál**, ktorým TASR disponuje. Archív TASR je národným bohatstvom a zahŕňa rádovo milióny multimediálnych objektov. Je to spravodajská história krajiny v texte, fote, videu, zvuku. Požiadavky na kapacitu zvyšuje rozmach videa, ktoré TASR produkuje a archivuje.

Dôležité je aj riešenie konektivity živých prenosov pri veľkej záťaži, keď daný prenos preberá niekoľko silných klientov v reálnom čase.

Sieť spravodajcov regiónoch, v zahraničí, ale i pri dennom pokrývaní udalostí, vyžaduje **operatívnu prácu v teréne** s možnosťou tvorby, vkladania, editácie a zverejňovania informácií či už priamo alebo **prostredníctvom hierarchie schvaľovania a kompetencií**.

Ambíciou je zjednotiť existujúce zastarané systémy do jedného funkčného celku, vyhnúť sa duplicitným databázam a maximálne zjednodušiť celý cyklus v jednom prostredí.

Okrem mediálnych klientov TASR sprístupňuje produkty online i offline aj pre štátnu a verejnú správu, komerčných klientov, ale **aj pre všetky školy na Slovensku a pre všetky mestá a obce na Slovensku. Potrebné sú komfortné užívateľské rozhrania a weby, na ktorých sa informácie zverejňujú (v slovenskom anglickom a maďarskom jazyku).**

TASR je subjektom verejnej správy. V zmysle zákona produkuje informácie vo verejnom záujme, ktoré bezodplatne zverejňuje pre verejnosť na rôznych platformách. Je nevyhnutné, aby nový systém parametricky a nastavením rešpektoval všetky legislatívne **požiadavky pre formáty a protokoly v tomto kontexte povinné, ale aj dôkladný systém ochrany osobných údajov v zmysle európskej legislatívy** a odporúčaní. Dôležité sú kvalitné prvky ochrany pred útokmi.

Nový redakčný systém má byť modulárny :

* Jadro redakčného systému pre tvorbu multimédií,
* Databáza (archív),
* Klient,
* prezentačná vrstva,
* vstupno-výstupný subsystém.

V rámci redakčného systému je potrebné riešiť aj situáciu s osobnou technikou redaktorov, keďže počítače sú dlhodobo prispôsobované 16 bítovej verzii Typlanu, čiže v užívaní je staršia osobná technika, alebo degradované modely notebookov. Nevyhnutné bude obmeniť 150 osobných staníc.

**Európsky kontext redakčných systémov :**

**Hotové redakčné agentúrne systémy ako konfekčný produkt sú ojedinelé.** Vyplýva to z toho, že počet agentúr je v porovnaní s inými médiami spravidla nízky (jedna agentúra až dve na trhu v jednej krajine). Druhým dôvodom je významne odlišný systém produktov a toku práce v jednotlivých agentúrach. Ide aj o to, na akých trhoch agentúry pôsobia, či sú agentúry národné, či nadnárodné, v akých jazykoch operujú, aké všetky produkty tvoria a doručujú k akým klientom. Ak aj sú dostupné na trhu hotové systémy, je potrebné ich modulovať a upravovať podľa konkrétnych požiadaviek daného trhu a subjektu, vrátane produktov či toku práce. Tento proces je zdĺhavý, komplikovaný a v konečnom dôsledku neefektívny.

Najefektívnejšie je vytvoriť nový systém na mieru.

**Časový rámec a náklady :**

Systém Typlan je v prevádzke a je fixovaný tak, aby nedošlo k ohrozeniu vysielania TASR. Udržateľnosť systému odhadujeme na maximálne dav roky. Opierame sa o jeho chybovať, ale i skutočnosť, že nebude kompatibilný už prakticky s ničím.

Výber nového systému je potrebné začať čím najskôr. S požiadavkou bolo oslovené MK SR.

Vzhľadom na rozsiahly systém softwérového aj hardwérového riešenia, s prihliadnutím na vývoj na mieru, so skúsenosťami s cenami zahraničných redakčných systémov, implementáciu, inštruktáž, podporu... odhaduje technický tím cenu nového redakčného systému v rozsahu 1,4 – 1,6 mil. eur.

**UZNESENIE č. 29/2018:**

Správna rada berie na vedomie materiál Typlan: Redakčný systém TASR - stav a perspektívy.

ZA: 3 PROTI: 0 ZDRŽAL SA:0

**Uznesenie bolo prijaté.**

**----------------------------------------------------------------------------------------------------------------------------------------------------**

**2. Hodnotenie plnenia rozpočtu TASR a informácie z účtovníctva k 30.9.2018**

GR TASR V. Puchala informoval členov rady o plnení rozpočtu k 30. 9. 2018. Podľa neho TASR za I.-III. štvrťrok 2018 vykázala náklady v sume 3 754 408 Eur, výnosy v sume 3 880 338 Eur a hospodársky výsledok vo výške 125 930 Eur. Predložil zároveň ich porovnanie s výsledkami za rovnaké obdobie predchádzajúceho roku.

**UZNESENIE č. 30/2018:**

Správna rada berie na vedomie materiál Hodnotenie plnenia rozpočtu TASR a informácie z účtovníctva k 30.9.2018.

ZA: 3 PROTI: 0 ZDRŽAL SA:0

**Uznesenie bolo prijaté.**

**----------------------------------------------------------------------------------------------------------------------------------------------------**

**3. Rôzne**

Členovia SR TASR sa dohodli na termíne ďalšieho zasadnutia 11. decembra (utorok) o 14.00 h.

Predseda SR TASR V. Masár v súlade s Rokovacím poriadkom SR TASR ukončil zasadnutie rady.

Bratislava, 19. novembra 2018

Zapísal:

Vladimír Masár v.r.